钦定古今图书集成/历象汇编/乾象典/第004卷 > 易经 > 说卦传
## 钦定古今图书集成/历象汇编/乾象典/第004卷 > 易经 > 说卦传

昔者圣人之作《易》也，幽赞于神明而生蓍，参天两地而倚数。

〈本义〉天圆地方，圆者一而围三，三各一奇，故参天而为三。方者一而围四，四合二偶，故两地而为二。

### 又

昔者圣人之作《易》也，将以顺性命之理，是以立天之道曰阴与阳，立地之道曰柔与刚，立人之道曰仁与义。兼三才而两之，故《易》六画而成卦。分阴分阳，迭用柔刚，故《易》六位而成章。

### 又

干为马，坤为牛。

〈大全〉吴氏曰：健而行不息者，马也。顺而胜重载者，牛也。　项氏曰：马，乾象，故蹄圆。牛，坤象，故蹄坼。

### 又

干为首，坤为腹。

〈大全〉丘氏曰：首会诸阳，尊而在上；腹藏诸阴，大而容物。

### 又

乾，天也，故称乎父。坤，地也，故称乎母。